《送王司徒分韵得五字》
明代·石宝

在昔称高士，箕山及巢父。虽垂千载名，吾道固未取。

君臣义自重，岂得薄圭组。惟是勋业成，几微贵先睹。

二疏辞汉荣，季鹰怀吴土。司徒志亦然，百世殆同矩。

辛勤三十年，出身事清主。行者必有归，安得长伛偻。

明山有茅亭，亭南有瓜圃。象观有卷舒，理玩月三五。

始息负重肩，时与荷蓧伍。睡足江南春，无人报风雨。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。